รัฐบาลวุ่นแน่งบ’53สะดุด
โพสต์ทูเดย์ &#8212; ฝ่ายค้านเตะถ่วงทำงบปี 2553 สะดุดใช้ไม่ทัน 1 ต.ค.
23 ก.ย. 2552

โพสต์ทูเดย์ — ฝ่ายค้านเตะถ่วงทำงบปี 2553 สะดุดใช้ไม่ทัน 1 ต.ค.
นายศุภชัย ใจสมุทร รองโฆษกประจำสำนักนายกรัฐมนตรี เปิดเผยว่า สำนักเลขาธิการคณะรัฐมนตรี ได้รายงานให้คณะรัฐมนตรี (ครม.) รับทราบว่าได้ระงับเรื่องการส่งร่างพระราชบัญญัติ (พ.ร.บ.) งบประมาณประจำปี 2553 ขึ้นทูลเกล้าฯ ถวายเพื่อทรงลงพระปรมาภิไธยไว้ก่อน 
ทั้งนี้ เนื่องจากได้รับแจ้งจากนายชัย ชิดชอบ ประธานสภาผู้แทนราษฎร ว่า นายสุรพงษ์ โตวิจักษณ์ชัยกุล สมาชิกสภาผู้แทนราษฎร จ.เชียงใหม่ ได้ยื่นเรื่องให้สภาผู้แทนราษฎรส่งร่างพ.ร.บ.งบประมาณปี 2553 ให้ศาลรัฐธรรมนูญตีความว่าขัดกับหลักกฎหมายรัฐธรรมนูญมาตรา 167 หรือไม่ สำหรับงบประมาณปี 2553 วงเงิน 1.7 ล้านล้านบาท เป็นงบลงทุน 2.1 แสนล้านบาท
ทั้งนี้ จะรอจนกว่ามีคำวินิจฉัยจากศาลรัฐธรรมนูญเสียก่อน ที่จะดำเนินการต่อไป โดยเชื่อว่าศาลรัฐธรรมนูญจะใช้เวลาวินิจฉัยไม่นาน และการส่งเรื่องตีความเป็นเรื่องการเมือง มากกว่าเรื่องตรวจสอบการใช้เงินงบประมาณอย่างแท้จริง 
นายประดิษฐ์ ภัทรประสิทธิ์ รมช.คลัง กล่าวว่า การตีความของศาลรัฐธรรมนูญไม่น่าจะมีปัญหา แต่หากขัดต่อหลักกฎหมายไม่สามารถบังคับใช้ได้ก็จะส่งผลกระทบกับเศรษฐกิจ นายสมชัย สัจจพงษ์ ผู้อำนวยสำนักงานเศรษฐกิจการคลัง (สศค.) กล่าวว่า ในอดีตเคยมีงบประมาณที่ใช้ไม่ทัน ก็สามารถใช้ร่างงบประมาณของปีเก่าไปก่อน ทั้งในเรื่องของงบประมาณประจำที่ต้องจ่ายเงินเดือนข้าราชการ หรือว่าจะเป็นการเบิกจ่ายงบลงทุนที่ผูกพันก็ยังทำได้ มีเพียงการเบิกงบลงทุนที่เริ่มโครงการใหม่เท่านั้นยังทำไม่ได้ อย่างไรก็ตามหากการใช้งบประมาณปี 2553 ไม่ทันเป็นเวลานานก็จะส่งไม่ดีกับเศรษฐกิจ
ก่อนหน้านี้ รัฐบาลพล.อ.สุรยุทธ์ จุลานนท์ อดีตนายกรัฐมนตรี ได้เลื่อนการบังคับใช้งบประมาณปี 2550 รวม 1.476 ล้านล้านบาทเป็นวันที่ 1 ม.ค. 2550 เนื่องจากมีการปฏิวัติ